Predkladacia správa

Dňa 12. novembra 2008 sa uskutočnila pracovná návšteva predsedu vlády Holandského kráľovstva Jana Petra Balkenendeho v Slovenskej republike, počas ktorej sa stretol s predsedom vlády SR Robertom Ficom. Bola to v poradí druhá návšteva holandského predsedu vlády na Slovensku od r. 2004.

Návšteva preukázala veľmi dobrú úroveň vzťahov a spolupráce medzi oboma krajinami a vytvorila predpoklad pre ich ďalšie posilňovanie najmä v ekonomickej oblasti. Partneri sa počas  rokovaní venovali aj aktuálnym otázkam riešenia finančnej krízy, priebehu ratifikácie Lisabonskej zmluvy, spolupráci v Afganistane a aktuálnemu vývoju vzťahov medzi SR a Maďarskom. Súčasťou návštevy holandského predsedu vlády J. P. Balkenendeho bolo aj otvorenie výstavy fotografií holandského autora Hansa Stalbeeka „V Afganistane“ v priestoroch Primaciálneho paláca.

Materiál má informatívny charakter, z tohto dôvodu nebol predložený na medziministerské pripomienkové konanie. Bol konzultovaný s odborom zahraničných vzťahov a protokolu Úradu vlády SR. Materiál nemá finančný, ekonomický, ani environmentálny vplyv, ani vplyv na zamestnanosť a podnikateľské prostredie.